Α4-0272/96

Ψήφισμα σχετικά με την ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο με θέμα «Παράκτια αλιεία μικρής κλίμακας» (κονδύλι του προϋπολογισμού Β2-521) (COM(96)0102 - C4-0214/96)

Το Ευρωπαϊκό Κοινοβούλιο,

- έχοντας υπόψη την ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο (COM(96)0102 - C4-0214/96),

- έχοντας υπόψη το ψήφισμά του της 20ής Ιανουαρίου 1989 σχετικά με την αλιεία μικρής κλίμακας ((ΕΕ C 47 της 27.2.1989, σελ. 173.)),

- έχοντας εκχωρήσει το δικαίωμα απόφασης, σύμφωνα με το Άρθρο 52 του Κανονισμού του, στην Επιτροπή Αλιείας,

- έχοντας υπόψη την έκθεση της Επιτροπής Αλιείας και τη γνωμοδότηση της Επιτροπής Προϋπολογισμών (Α4-0272/96),

Α. λαμβάνοντας υπόψη ότι η αλιεία μικρής κλίμακας αντιπροσωπεύει ένα τμήμα της αλιευτικής δραστηριότητας μεγάλης κοινωνικής και οικονομικής σημασίας, και ότι σε ορισμένα κράτη μέλη απασχολεί άνω του 70% του συνόλου των αλιευτικών σκαφών,

Β. λαμβάνοντας υπόψη τη σπουδαιότητά της για την απασχόληση στις περιφέρειες εκείνες που εξαρτώνται σε μεγάλο βαθμό από την αλιεία, δοθέντος ότι το τμήμα αυτό του αλιευτικού στόλου απασχολεί μεγάλο αριθμό αλιέων, των οποίων καθίσταται δύσκολη η απορρόφηση σε άλλη επαγγελματική δραστηριότητα,

Γ. λαμβάνοντας υπόψη ότι τα χαρακτηριστικά των σκαφών της παράκτιας αλιείας, των οποίων το συνολικό μήκος είναι μικρότερο των 9 μέτρων, ή των 12 μέτρων στην περίπτωση των σκαφών που αλιεύουν με τη μέθοδο του καλαρίσματος, δεν τους επιτρέπουν να μετακινηθούν σε άλλα αλιευτικά πεδία,

Δ. λαμβάνοντας υπόψη τη σπουδαιότητα της παράκτιας αλιείας από άποψη εφοδιασμού του τοπικού πληθυσμού με φρέσκα ψάρια,

Ε. λαμβάνοντας υπόψη τον αντίκτυπο που έχει η παράκτια αλιεία στην ορθολογική διαχείριση των αλιευτικών πόρων και τη διατήρηση του φυσικού ενάλιου οικότοπου,

ΣΤ. έχοντας υπόψη ότι η επαγγελματική κατάρτιση αποτελεί βασικό στοιχείο για την ασφάλεια στην εργασία, και την επαρκή εμπορία των αλιευτικών προϊόντων,

Ζ. έχοντας υπόψη τις δηλώσεις της Επιτροπής σχετικά με τις κατευθυντήριες γραμμές του 4ου προγράμματος πολυετούς προσανατολισμού, ότι θα υπάρξει μια ειδική μεταχείριση για την παράκτια αλιεία,

1. τονίζει εκ νέου ότι η παράκτια αλιεία μικρής κλίμακας απαιτεί μια δράση προτεραιότητας σε κοινοτικό επίπεδο ώστε να εξασφαλιστεί ένα ικανοποιητικό βιοτικό επίπεδο για τους αλιείς του τομέα και να διατηρηθεί το επίπεδο απασχόλησης στην οικονομική αυτή δραστηριότητα[semigr ]

2. θεωρεί ότι η δράση αυτή, για να είναι αποτελεσματική, απαιτεί να προβλεφθούν ειδικοί και επαρκείς πόροι από τον κοινοτικό προϋπολογισμό, πέραν εκείνων που προβλέπονται από τα διαρθωτικά ταμεία, για την προστασία της δραστηριότητας αυτής[semigr ]

3. ζητεί από την Επιτροπή να θεσπίσει τις αναγκαίες νομοθετικές πράξεις για τη συγκρότηση μιας στέρεης νομικής βάσης η οποία θα εγγυάται τη συνέχιση της χρηματοδότησης του τμήματος αυτού του αλιευτικού στόλου[semigr ]

4. καλεί την Επιτροπή, αφού ζητήσει τη γνώμη των αρχών των κρατών μελών και των αλιέων, να προχωρήσει στη χάραξη κοινοτικών πρωτοβουλιών ειδικώς με αντικείμενο αυτόν τον τομέα[semigr ]

5. θεωρεί ότι οι αποφάσεις σχετικά με τη διαχείριση των πόρων που θα προορίζονται γι' αυτό το σκοπό δεν είναι δυνατόν να λαμβάνονται αποκλειστικώς σε κεντρικό επίπεδο, αλλά σε στενή συνεργασία με τις τοπικές και περιφερειακές αρχές οι οποίες διαθέτουν αρμοδιότητες σε θέματα αλιείας ή ρύθμισης του αλιευτικού τομέα[semigr ]

6. ζητεί από την Επιτροπή να προωθήσει μια ενημερωτική εκστρατεία σ' αυτόν τον τομέα, για την καλύτερη πληροφόρηση όσον αφορά τις πρωτοβουλίες που θα υιοθετηθούν, τα επιδοτούμενα σχέδια, τις διαδικασίες υποβολής αιτήσεων και κάθε άλλο στοιχείο που θα μπορούσε να συμβάλει στην πιο αποτελεσματική εφαρμογή των εν λόγω πρωτοβουλιών[semigr ]

7. αναθέτει στον Πρόεδρό του να διαβιβάσει το παρόν ψήφισμα στην Επιτροπή και το Συμβούλιο.